M. Pado, poslanec: (2008-04-03):
Vážený pán minister vnútra, 16. 4. 2008, teda o 13 dní uplynú 3 mesiace od úteku Romana Červenku z nemocnice na bratislavských Kramároch. Na poslednej schôdzi som navrhoval, aby ste Národnej rade Slovenskej republiky predložili správu o priebehu nielen tohto príbehu, ale aj iných káuz, ktoré sužujú políciu a slovenskú verejnosť. Samozrejme, nedalo sa veľmi očakávať, že koaliční poslanci tento návrh podporia, takže neprešiel. Vážený pán minister, viceprezident Policajného zboru Slovenskej republiky pán Jankovič v televíznej relácii tesne po úteku pána Červenku hodnotil celú akciu, typovú akciu uzávera ako úspešnú, teda s výnimkou toho, že sa nepodarilo chytiť páchateľa. No podľa mňa chytenie páchateľa bol hlavný dôvod, prečo bola akcia typová uzávera vyhlásená. Z môjho pohľadu teda samotná akcia nebola úspešná, pravda, ak nešlo o nácvik realizácie typovej akcie uzávera. Okrem toho pán viceprezident Jankovič trikrát odpovedal na otázku, prečo nebola uzavretá aj cesta smerom na hraničný priechod s Rakúskom, pričom všetky tri odpovede a zdôvodnenia boli rôzne. Raz to bolo preto, že Slovenská republika je v Schengenskom systéme, a preto to nie je potrebné, potom to bolo preto, že páchateľ nemá doklady a neovláda cudzí jazyk a teda uzavretie cesty na hranice by bolo zbytočné, a nakoniec preto, že informácie, ktorými Policajný zbor disponoval, smerovali k tomu, že páchateľ sa bude pohybovať v oblasti neďaleko bydliska. Ak teda bola akcia, ako hodnotil pán viceprezident, úspešná, pýtam sa, vážený pán minister vnútra, kde je dnes Roman Červenka. Ak nebolo treba uzavrieť cestu na Rakúsko, pretože Roman Červenka nemal doklady a neovláda žiaden cudzí jazyk, znamená to, že sa pohybuje na Slovensku. Pýtam sa, vážený pán minister vnútra, prečo polícia dodnes nevypátrala a nezadržala hľadaného Romana Červenku. Ak je Roman Červenka mimo územia Slovenskej republiky, pýtam sa, vážený pán minister vnútra Slovenskej republiky, ako ste vyhodnotili realizáciu typovej akcie uzávera a osobnú zodpovednosť pána viceprezidenta Jankoviča, ktorý, ako to na rokovaní Výboru Národnej rady Slovenskej republiky pre obranu a bezpečnosť povedal pán prezident Policajného zboru generál Packa, osobne túto akciu riadil. Vážený pán minister vnútra Slovenskej republiky, v publicistickej relácii Paľba televízie Markíza dňa 3. 3. 2008 odznelo, že biologické stopy z banky, ktoré polícia zaistila po jej prepade začiatkom januára tohto roku, nepotvrdzujú, že lúpil Roman Červenka. Okrem videozáznamu, ktorý polícia spomína ako dôkaz, má mať polícia proti Červenkovi aj stopy z miesta činu. Kriminalisticko-expertízny posudok, ktorým disponujú redaktori Paľby, však podľa ich vyjadrenia vinu Romana Červenku nepotvrdil. Pýtam sa teda: Vážený pán minister vnútra Slovenskej republiky, existujú nevyvrátiteľné dôkazy o tom, že hľadaný Roman Červenka vylúpil dňa 3. 1. 2008 pobočku Všeobecnej úverovej banky v Rači, odkiaľ si odniesol takmer 170 tisíc korún? Vážený pán minister vnútra, dňa 27. 11. 2007 sa na mňa, ale aj na viacerých ďalších členov poslaneckého klubu Národnej rady Slovenskej republiky za SDKÚ – DS obrátil občan s prosbou o pomoc v riešení jeho vážneho problému. Keďže ide o problém z oblasti bezpečnosti, obrátil som sa na vás, vážený pán minister vnútra, písomne spolu s kolegom, poslancom Národnej rady, pánom Prokopovičom so žiadosťou o stretnutie, na ktorom sme chceli s vami tento problém prekonzultovať a hľadať riešenie alebo pomoc. Tento list, ktorého znenie vám, dámy a páni, teraz prečítam: „Vážený pán minister, Bratislava 7. decembra 2007, hlavička Martin Pado, poslanec Národnej rady. Vážený pán minister, dovoľte, aby som Vás spolu s poslancom Národnej rady Slovenskej republiky Pavlom Prokopovičom požiadal o pracovné stretnutie. Dôvodom stretnutia je prerokovanie problému, s ktorým sa na nás písomne obrátil občan Slovenskej republiky. Uvítali by sme, keby sa stretnutie mohlo uskutočniť počas zasadnutia 16. schôdze Národnej rady Slovenskej republiky. S pozdravom, podpis Martin Pado, adresa, Robert Kaliňák, minister vnútra, teda minister, Ministerstvo vnútra Slovenskej republiky, Pribinova 2, 812 72 Bratislava.“ Tento list bol vašej kancelárii doručený 7. 12. 2007. Na tejto kópii, ktorú tu mám, je odtlačok pečiatky Kancelárie ministra vnútra Slovenskej republiky s dátumom prevzatia 7. 12. 2007. Pýtam sa teda, vážený pán minister vnútra, považujete za normálne, ak minister vnútra nielenže nestanoví termín stretnutia, ale ani neodpovedá poslancovi Národnej rady na jeho písomnú požiadavku o stretnutie, na ktorom chcel riešiť problém, s ktorým sa na poslanca obrátil občan Slovenskej republiky. No a nechcem zdôrazniť, že som členom brannobezpečnostného výboru. Vážený pán minister vnútra, v televíznej relácii Paľba televízie Markíza dňa  31. 3. 2008, teda nedávno, v pondelok, bol pod názvom Murphy v polícii prezentovaný prípad bývalej príslušníčky Policajného zboru Slovenskej republiky, kde podľa informácií, ktoré v tejto relácii odzneli, je možné hovoriť o podozrení z nezákonného postupu pracovníkov Ministerstva vnútra SR pri realizácii prepustenia bývalej policajtky z Policajného zboru. Dámy a páni, ja vás nechcem zdržiavať, mám tu prepis celej relácie Murphy v polícii, je to na 3 strany, takže iste chápete, bolo by to úplne nenáležité, keby som vám tu teraz 3 strany citoval, ale sú tam závažné údaje. Na základe toho, čo odznelo v tejto relácii, sa pýtam pána ministra: Vážený pán minister, ako vysvetlíte dva rozkazy ministra vnútra k tej istej veci s dvoma rôznymi dátumami? Vážený pán minister vnútra, ako vysvetlíte existenciu 12 výtlačkov personálneho rozkazu voči bývalej príslušníčke Policajného zboru Slovenskej republiky, keď podľa rozdeľovníka bolo vyhotovených 11 výtlačkov? Vážený pán minister vnútra, ako pracuje inšpekcia ministerstva vnútra, ktorá podlieha priamo pod ministra vnútra a ako hodnotíte jej postup a výsledky pri riešení tohto prípadu? A teraz posledná oblasť, ktorej sa chcem venovať. Vážený pán minister vnútra, kolega, poslanec Národnej rady Slovenskej republiky, pán Ďuračka predložil k vládnemu návrhu zákona, ktorým sa mení a dopĺňa zákon č. 200/1998 o štátnej službe colníkov doplňujúci návrh, ktorým riešil celodenné svietenie vozidiel počas jazdy. Najprv treba povedať, že ak koaličným poslancom dochádza trpezlivosť a nie sú ochotní ďalej tolerovať vašu neschopnosť a neochotu riešiť bezpečnosť cestnej premávky, zastavenie hrozivo narastajúceho počtu usmrtení na našich cestách, znamená to, že vaša nečinnosť naberá naozaj neskutočné rozmery, pán minister. Namiesto toho, aby ste splnili to, k čomu ste sa zaviazali v legislatívnom pláne vlády, teda že návrh novely zákona 315/1996 o premávke na pozemných komunikáciách bude vo vláde prerokovaný v mesiaci december 2007, zaoberáte sa inými, iste dôležitejšími vecami, ako je bezpečnosť a zdravie občanov a ochrana ich životov na cestách, napríklad tendrom na nákup stravných lístkov za viac ako 1 miliardu korún. Musím povedať, že ma veľmi mrzí, že kolega Ďuračka nakoniec pozmeňujúci návrh stiahol, pretože by získal podporu všetkých poslancov z poslaneckého klubu SDKÚ – DS. Vážený pán minister vnútra, 24. augusta 2007 v denníku SME v článku Budeme jazdiť po novom sa píše, citujem: „Na Slovensku by sa malo od januára 2008 jazdiť po novom. Ministerstvo vnútra včera, teda 24. augusta 2007, 23. augusta, predstavilo návrh zákona o premávke na pozemných komunikáciách. Zmenou je aj celoročné svietenie. Keby platilo už vlani, teda v roku 2006, nemusel podľa Kaliňáka zahynúť napríklad šéf Ústavu pamäti národa Ján Langoš.“ Pýtam sa, vážený pán minister vnútra, koľko ľudí na našich cestách zahynulo v roku 2007 z toho dôvodu, že nebolo povinné celodenné svietenie. Dámy a páni, ja ešte raz zacitujem z denníka SME z 24. 8. 2007: „Zmenou je aj celoročné svietenie. Keby platilo už vlani, nemusel podľa Kaliňáka zahynúť napríklad šéf Ústavu pamäti národa Ján Langoš.“ Pán minister, koľko ľudí na našich cestách bude musieť zahynúť v roku 2008 preto, že novela zákona o premávke na pozemných komunikáciách, ktorú ste najprv sľubovali v júni až v auguste minulého roka, podľa legislatívneho plánu vlády na december 2007, dnes na máj 2008 s tým, že začne platiť najskôr niekedy v septembri alebo až na budúci rok, ktorá zavedie povinné celodenné svietenie, nebude účinná ani v tomto lete. Pán minister vnútra, nebolo by lepšie, keby ste podporili novelu zákona z pera pána poslanca Ďuračku, aby sa zvýšila hoci len čiastočne bezpečnosť občanov našej krajiny? Ak ste, pán minister, v auguste roku 2007 vedeli, že ak by platilo celodenné svietenie už v roku 2006, nemusel Ján Langoš zahynúť, prečo ste nepodporili pozmeňujúci návrh pána poslanca Ďuračku? Vážený pán minister vnútra, pýtam sa, koľko ľudí zahynie na našich cestách z dôvodu, že novela zákona 315 začne platiť o 9 mesiacov neskôr, ako podľa legislatívneho plánu vlády mala? Pán minister vnútra, nemyslíte si, že táto novela je pre občanov Slovenskej republiky taká dôležitá, že si vyžadovala maximálne úsilie na jej včasnú prípravu a schválenie? Ak áno, prečo ste nezabezpečili urýchlené schválenie novely zákona 315 o premávke na pozemných komunikáciách? A na záver, pán minister vnútra, ktorým uznesením vlády Slovenskej republiky bola schválená zmena termínu na preloženie tohto návrhu novely zákona na rokovanie vlády z decembra 2007 na iný termín? Ďakujem pekne.